
Сдружение „Вяра, Образование и Бъдеще” (ВОБ) събра на 4 април 2019 г. в София представители на неправителствени организации, на бизнеса, на държавната администрация и граждани за дискусия върху проекта: „Подобряване на гражданското участие в процесите на формулиране, изпълнение и мониторинг на политиката и законодателството, свързано с опазването на околната среда“. Този европроект е по Договор №BG05SFOP001-2.009-0031-C01/18.01.2019 г., финансиран по Оперативна програма „Добро управление“, съфинансирана от Европейския съюз чрез Европейския социален фонд. Проектът се изпълнява по приоритетна ос №2 „Ефективно и професионално управление в партньорство с гражданското общество и бизнеса”, процедура BG05SFOP001-2.009. Водещата организация по проекта е Сдружение ВОБ, а партньорска е Изпълнителна агенция по околна среда (ИАОС).
Цел на проекта е да улесни гражданското участие в политиката и законодателството в областта на опазване на околната среда в България. Тази цел е в съзвучие с политиката на Европейския съюз да насърчава устойчивото развитие в опазването на околната среда за настоящото и бъдещите поколения. В тази насока през юни 2018 г. беше приет нов Регламент на ЕС 956/2018 за мониторинг и докладване на въглеродните емисии и разхода на гориво на нови тежкотоварни автомобили. 
В рамките на проекта Сдружение ВОБ изработи „Сборник с добри практики и иновативни решения за гражданско участие в опазването на околната среда в държавите от Европейския съюз”. Това са ефективни подходи и практики, прилагани в 21 страни на ЕС, модели за обмен на информация между институциите и гражданите, както и за създаване на партньорство между заинтересованите страни – НПО, граждани и бизнес – и институциите на национално и европейско ниво. 
Много европейски градове са предприели „Зелена политика” на местно ниво за опазване на околната среда и за намаляване на вредните емисии. Например в холандския град Хага част от общинския бюджет – по 8000 евро на проект, се отделя за местни инициативи. По този начин голям покрив на супермаркет в Хага е превърнат в градинка, жителите на много улици са си направили мини соларни паркове за ток за битова консумация и др. В италианския Милано – един от градовете с най-много автомобили и голямо замърсяване на въздуха, вече е въведена система за споделяне на електрически автомобили и на велосипеди с електрически мотори. Гражданите са мотивирани да ги използват, защото иначе плащат по 5 евро на ден такса за задръстване в идеалния център на Милано и глоби над 1000 евро за замърсяващите въздуха автомобили.  
Антоан Порожанов, Румен Русев и Георги Попов от „ЕРП мениджмънт” анализираха тези 21 ефективни практики на гражданско участие във формирането на политики в държави от ЕС и направиха извода, че гражданското участие през интернет е силно представено. Затова е в рамките на проекта ще бъде създадена интернет платформа за участие на гражданите в опазването на околната среда в България. На нея заинтересованите страни ще обменят информация и ще си партнират. Платформата може да се използва и в цялостното управление и политика в тази област. Всеки гражданин, който иска да заяви конструктивна позиция по проблема, може да се регистрира. А институциите ще бъдат задължени да дават мотивиран отговор защо не приемат конкретното предложение и какво според тях ще е по-ефективно.  
Участниците в Обществения форум отправиха конкретни препоръки за функционирането на тази интернет платформа и по проблемите на опазването на околната среда.

